
ЛЕОНАРДО ДА ВИНЧИ
ТРАКТАТ ЗА ЖИВОПИСТА - ФРАГМЕНТИ

Фрагмент 5. КАК ЖИВОПИСТА ОБХВАЩА ВСИЧКИ ПОВЪРХНОСТИ НА ТЕЛАТА И В ТЯХ Е ПРОТЯЖНА


Живописта е протяжна в повърхността на телата и нейната перспектива се простира в уголемяването и смаляването на телата и на техните цветове.Защото нещото, което се отдалечава от окото, губи във величина и в цвят, колкото повече далечност придобива. Следователно живописта е философия, тъй като философията се занимава с ускорителното и забавеното движение, което се намира в гореказаното съждение. Срещу което ще направим обратното и ще кажем: нещото, видяно от окото, придобива толкова величина и видимост и цвят, колкото повече се скъсява разстоянието между себе си и окото, което го вижда. Който упреква живописта, упреква природата, защото трудовете на художника изобразяват трудовете на природата и затова този, който упреква, има безност на чувството. 

Доказва се, че живописта е философия, защото тя се занимава с движенията на телата в готовността на тяхното въздействие, а и философията се разпростира в движението. Всички науки, които завършват в думи, имат бързо смъртта като живот, като се изключи частта на ръката, писането, което е механична част.
Фрагмент 8. КОЙТО ПРЕЗИРА ЖИВОПИСТА, НЕ ОБИЧА ФИЛОСОФИЯТА, НИТО ПРИРОДАТА

Ако ти презираш живописта, която е единствената подражателка на всички видими трудове на природата, то ти презираш едно тънко изобретение, което с философско и с тънко обмисляне съзерцава всички качества на формите: море, места, дървета, животни, треви, цветя, които са заобиколени от сенки и светлина. И наистина тя е наука и законна дъщеря на природата, защото живописта е породена от тази природа, но за да бъдем по-точни, ще кажем внучка на природата, защото всички видими неща са породени от природата, от които неща е родена живописта. Следователно, ще я наречем внучка на тази природа и племенница на Бога.

Фрагмент 9. ЗА ТОВА, ЧЕ ЖИВОПИСЕЦЪТ Е ГОСПОДАР НА ВСЯКАКЪВ ВИД ХОРА И НА ВСИЧКИ НЕЩА


Живописецът е господар на всички неща, които могат да попаднат в човешката мисъл, така че ако той желае да види красоти, които да го накарат да се влюби, той е господар да ги породи, а ако иска да види чудовищни неща, които плашат, или неща, които са палячовски или смешни, или наистина достойни за състрадание, той е техен господар и създател. А ако иска да създаде пустинни места, местности сенчести и свежи през горещите времена, той ги изобразява, а също тъй и топли местности през студените времена. Ако иска долини, също. Ако иска от високите върхове на планините да открие широко поле и ако след това иска да види хоризонта на морето, той е господар. И също тъй, ако иска от ниските долини да види високите върхове или от високите върхове ниските долини и брегове. И наистина това, което е във Вселената като същност, присъствие и чрез въображение, той го има най-напред в ума си и след това в ръцете си, а тия пък са така превъзходни, че в същото време създават една пропорционална хармония в един само поглед, докато правят нещата.
Фрагмент 20. ЗА ОКОТО. 

Окото, в което красотата на Вселената е отразена от наблюдаващите, е с такова превъзходство, че който се съгласи с неговата загуба, се лишава от представянето на всички трудове на природата, поради възприемането на които душата стои доволна в своите затвори, поради очите, чрез които душата си представя всички останали неща в природата. Но който ги изгуби, оставя тази душа в един тъмен затвор, където се губи всяка надежда човек да види отново слънцето, светлината на целия свят. А колко са тия, на които нощният мрак е върховно омразен, макар че има кратък живот! И какво биха правили тия, ако този мрак им бъде другар цял живот? Ясно е, че няма никой, който да не би предпочел загубата на слуха или обонянието пред загубата на окото. Загубата на слуха допуска загубата на всички науки, които завършват в думите, и прави това само за да не се загуби красотата на света, която се състои в повърхностите на телата – както второстепенни, така и естествени, които се отразяват в човешкото око.

Фрагмент 45. ТОВА, КОЕТО МЛАДЕЖЪТ ТРЯБВА ДА НАУЧИ НАЙ-НАПРЕД


Младежът трябва да научи перспективата, след това мерките на всичко, после, воден от ръката на добър майстор, да привикне с красивите членове, после, воден от естествеността, да укрепи основанията на изучените неща, после да гледа известно време творби, излезли от ръката на различни майстори, и после да му стане навик да има практика и да действа в изкуството.
Фрагмент 53. ПОДОБИЕ НА КАКВО ТРЯБВА ДА БЪДЕ ИНТЕЛЕКТЪТ НА ЖИВОПИСЕЦА


Интелектът на живописеца трябва да бъде подобие на огледалото, което винаги се променя в цвета на нещото, което има за обект, и с толкова подобия се изпълва, колкото неща са му противопоставени. Следователно в познанието ти, живописецо, не можеш да бъдеш добър, ако не си универсален майстор, способен да наподоби със своето изкуство всички качества на формите, които природата поражда, които няма да знаеш да направиш, ако не ги видиш и не ги обрисуваш в ума си. Поради което, като ходиш по полетата, нека твоят разсъдък се обръща към различните обекти и едно след друго разглеждай това и онова нещо, като направиш един букет от разни неща, избрани и подбрани сред по-малко добрите. И не прави като някои живописци, които, уморени, във въображението си оставят творбата и правят упражнения, като отиват на разходка и запазват една умора в ума си, поради което не че искат да ангажират ума си в различни неща, но често, като срещат приятели и роднини и са поздравени от тях, не че не ги виждат и чуват, но не ги познават, все едно, че не са ги срещнали. 
Фрагмент 57. ПРАВИЛАТА НА ЖИВОПИСЕЦА

Който не обича еднакво всички неща, които се съдържат в живописта, той няма да бъде универсален. На тоя, комуто не се харесват селенията, той ги счита неща с късо и просто изслудване, както каза нашият Ботичели, че това изучаване е напразно, защото, ако хвърлиш една гъба, пълна с различни бои, срещу стена, тя ще остави на стената петно, в което се вижда една хубава местност. Наистина е вярно, че в това петно се виждат разни открития от това, което човек иска да търси в местността, ще рече глави на хора, различни животни, сражения, скали, морета, облаци и гори и други такива неща. И това е както звъна на камбаните, в които можеш да чуеш те да говорят каквото ти се иска на теб. И макар тия петна да ти дават такива открития, те не те учат да завършиш която и да било подробност. И този художник прави наистина много жалки местности.

Фрагмент 61. ПРАВИЛО ОТНОСНО РИСУНКАТА ПРИ СКИЦИРАНЕТО НА ИСТОРИИ И ФИГУРИ

Скицирането да е пъргаво и очертанията на членовете да не бъде много завършено. Бъди доволен само от местоположението на тия членове, които после спокойно, когато ти е удоволствие, можеш да завършиш.

Фрагмент 63. НАЧИН ДА УВЕЛИЧИМ И ДА СЪБУДИМ ИНТЕЛЕКТА ЗА РАЗНИ ОТКРИТИЯ

Няма да оставя да не сложа сред тия правила едно ново изобретение във виждането, което, макар да изглежда дребно и почти достойно за присмех, независимо от това е от голяма полза, за да събуди интелекта за различни открития. И туй е, ако се вгледаш в някои зидове, замазани с различни петна, или в зидове с различни смесени камъни. Ако искаш да изобразиш някоя местност, ще видиш там подобия на различни селения, украсени с планини, реки, камъни, дървета, просторни поля, долини и хълмове в най-различни начини. Още можеш да видиш различни сражения и готови действия на странни фигури, изгледи на лица и дрехи и безброй неща, които ти можеш да сведеш до цялостна и добра форма. Става пред подобни стени и мазилки, както при звъна на камбаните, че в техните удари ще намериш всяко име и всяка дума, които можеш да си въобразиш.
Не презирай това мое мнение, в което ти се напомня, че не ти е трудно да се спреш по някой път и да видиш в петната на зидовете или в пепелта на огъня, или в облаците, или в калищата и в други подобни места, които, ако са добре разгледани от теб, ти ще намериш изключително чудесни открития, които будят интелекта на художника за нови изобретения...Защото в обърканите неща интелектът се пробужда за нови изобретения.

Фрагмент 66. ЗА ИГРИТЕ, КОИТО ТРЯБВА ДА ИГРАЯТ РИСУВАЧИТЕ

Когато искате, о, вие, рисувачи, да получите от игрите някое полезно развлечение и да си послужите с нещата още веднъж с оглед на вашата професия, ще рече да имате добра оценка на окото, да знаете да съдите за истинността на ширините и дължините. И за да привикне интелектът на такива неща, нека някой от вас начертае една права линия случайно върху един зид и всеки от вас да вземе една тънка сламка или стрък, и всеки да отреже своята на дължината, която му се струва, че има тази линия, като стоят дабече на разстояние десет протегнати ръце, и след това всеки да отиде при образеца да премери по него мярката, която е намерил. И този, който най се приближава до дължината на образеца, да бъде най-добър и победител и да придобие от всички наградата, която преди това е била определена от вас. 
Фрагмент 77. ЗА ГРЕШКАТА НА ТИЯ, КОИТО СИ СЛУЖАТ С ПРАКТИКАТА БЕЗ НАУКА

Тия, които се влюбват в практиката без наука, са като тия кормчии, които се качват на кораба без кормило и компас, които никога не са сигурни къде ще отидат. Винаги практиката трябва да почива на добра теория, в която перспективата е водач и врата и без нея нищо не се прави добре. 

Фрагмент 82. КОЛКО ВИСОКА ТРЯБВА ДА БЪДЕ СВЕТЛИНАТА ПРИ РИСУВАНЕТО ОТ НАТУРА
Светлината при рисуването от натура трябва да бъде към залез, за да не се изменя. Ако рисуваш по обед, хвърли платно на прозореца, та слънцето, като свети цял ден, да не се изменя. Височината на светлината трябва да бъде така разположена, че всяко тяло да хвърля върху земята сянка, дълга колкото е неговата височина. 

Фрагмент 85. РИСУВАНЕТО НА ГОЛИТЕ ТЕЛА

Когато рисуваш голи тела, винаги ги рисувай цели и после завърши тоя член, който ти се струва най-добър, и него с останалите членове практикувай. Иначе ще ти стане навик да не съединяваш добре членовете помежду им. Не рисувай никога главата, наведена натам, където са гърдите, нито ръката права като крака. И ако главата се обръща към дясната страна, направи частите на лявата страна по-ниски от десните. И ако правиш гръдта издадена, направи, щото, като се обръща главата към лявата страна, частите от дясната да бъдат по-високо от левите.

Фрагмент 87. НАЧИН ДА СЕ РИСУВА ЕДНО МЯСТО ПРЕЗ СТЪКЛО

Вземи едно стъкло, голямо колкото половин истински лист, и го задръж неподвижно пред очите си, ще рече, между окото и нещото, което искаш да рисуваш. После застани далече от стъклото на разстояние две трети една протегната ръка и закрепи горната част на стъклото с инструмент, да не можеш да я помръднеш. След това затвори или покрий едното си око и с четка или с молив нарисувай върху стъклото това, което там се явява, и го отпечатай върху добра хартия, и рисувай, ако ти се харесва, като добре си послужиш с въздушната перспектива. 

Фрагмент 90. ПО КАКЪВ НАЧИН ТРЯБВА ДА СЕ РИСУВА ЛИЦЕ И ДА МУ СЕ ПРИДАДЕ ГРАЦИЯ ЧРЕЗ СЕНКИ И СВЕТЛИНИ

Голяма грация на сенки и светлини се прибавя към лицата на онези, които седят на вратите на тъмните жилища. И очите на наблюдателя виждат засенчената част на тия лица, затъмнени от гореказаните жилища, и виждат в осветената част от същото лице яснотата, която й придава блясъкът на въздуха. Поради това увеличение на сенки и светлини лицето има голяма релефност и в осветената част сенките почти не се чувстват, а в засенчената част светлините едва се чувстват. И от това представяне и увеличение на сенки и светлини лицето придобива голяма красота. 
Фрагмент 91. НАЧИН ДА СЕ РИСУВА С ПРОСТА И СЛОЖНА СЯНКА

Не рисувай вкъщи фигура с въобразено частно осветление на универсалното осветление на полетата без слънце, защото полето прави проста сянка, а частното осветление на прозореца или на слънцето прави сложна сянка, ще рече примесена с отражения.
Фрагмент 105. ЗА НАЙ-ГОЛЕМИЯ НЕДОСТАТЪК НА ЖИВОПИСЦИТЕ

Върховен недостатък на живописците е да повтарят едни и същи жестове и едни и същи лица и начини на дрехи от една и съща история и да накарат повечето от лицата да приличат на техния майстор, нещо, което много пъти ме е дивяло, защото познавах някои, които във всичките си фигури като че се бяха рисували от натура.И в тия се виждат действията и маниерите на техния автор и ако той е предразположен към разговор или към жестове, неговите фигури са също така готови. И ако майсторът е благочестив, такива изглеждат и фигурите с техните извити шии. И ако майсторът е ленив, фигурите му изглеждат мързела, нарисуван от натура, и ако майсторът е с лоши пропорции, неговите фигури също са такива. И ако е луд, това се показва нашироко в неговите истории, които са враждебни в заключенията и фигурите не внимават за своите действия, напротив, кой гледа насам, кой гледа натам, като че сънуват. И така всяка акциденция в живописта следва акциденцията на живописеца. И като съм размислял много пъти върху причината за този недостатък, ми се струва, трябва да се отсъди, че тази душа, която държи и управлява всяко тяло, кара нашето съждение да бъде преди всичко съждение за самите нас. Следователно душата е иззела цялата фигура на човека, както и тя е решила на тоя да му е по-добре, да бъде с дълъг нос или с къс, или с чип и така е потвърдила неговата височина и фигура. И е с такава мощ това съждение, че то движи ръцете на живописеца и го кара да изобразява самия себе си...
Фрагмент 132. ЗА ЖИВОПИСТА, ЩЕ РЕЧЕ ЗА СЕНКИТЕ

Сенките, които откриваш с труд и не можеш да познаеш техните граници, напротив, с объркано съждение ги схващаш и пренасяш в твоята творба, няма да ги правиш завършени или с граници, така че твоята творба ще бъде с находчив резултат.

Фрагмент 134. ЗА ИЗБОРА НА ХУБАВИТЕ ЛИЦА

Струва ми се немалка грацията на онзи живописец, който придава хубав вид на своите фигури. Който няма тази грация по природа, може да я придобие чрез вторично изучаване по този начин. Гледай да снемеш добрите части на много красиви лица, които хубави части да съответстват повече на общото признание, отколкото на твоята преценка. Защото можеш да се излъжеш, като вземеш лица, които имат сходство с твоето. Защото често изглежда, че подобни сходства не се харесват и ако си грозен, ще избереш не хубави лица и ще правиш грозни лица като много живописци, тъй като често фигурите приличат на майстора. Затова вземай красотите, както ти казвам, и тях постави в паметта си.
Фрагмент 139. КАК ТРЯБВА ДА СЕ ИЗОБРАЗЯВАТ МАЛКИТЕ ДЕЦА

Малките деца трябва да се изобразяват с бързи и закривени действия, когато сядат, а когато са изправени, с боязливи и плахи действия.

Фрагмент 145. КАК ТРЯБВА ДА СЕ ИЗОБРАЗИ ЕДНА БИТКА

Ще направиш най-напред дима на артилерията смесен във въздуха с праха, повдигнат от движението на конете и на бойците. Тази смесица ще използваш така: прахът е нещо земно и тежко и макар поради своята ситност лесно да се вдига и смесва с въздуха, въпреки това с голяма готовност се връща надолу и неговото най-голямо възкачване е направено от най-тънката негова част. Следователно той най-малко ще бъде забелязван и ще бъде почти с цвета на въздуха...Може да се покажат много хора, паднали в група върху един мъртъв кон. Ще се видят някои победители, които оставят битката и излизат от множеството, като чистят с ръце очите и бузите си от кал, направена от сълзенето на очите поради праха....И да покажеш някоя река, в нея тичащи коне, които изпълват околната вода със смут от вълни, с пяна и мътна вода, която се плисва към въздуха и между краката и телата на конете. И не прави никое равно място без следи, изпълнени с кръв.
Фрагмент 176. КАК ДОБРИЯТ ЖИВОПИСЕЦ ТРЯБВА ДА РИСУВА ДВЕ НЕЩА – ЧОВЕКА И НЕГОВИЯ УМ

Добрият живописец трябва да рисува главно две неща, ще рече човека и понятието за неговия ум. Първото е лесно, второто е трудно, защото трябва да се изобрази с жестове и движения на членовете. И това трябва да се научи от глухонемите, които ги правят по-добре от които и да било други хора. 
Фрагмент 178. ДА НЕ СЕ ПРАВЯТ В ИСТОРИИТЕ МНОГО УКРАСИ ВЪРХУ ФИГУРИТЕ

Не прави никога в историите много украси на твоите фигури и на другите тела, които да пречат на формите и на позите на тия фигури и на същностите на гореказаните тела.   

Фрагмент 233. ЗА ОТРАЖЕНИЕТО И ЦВЕТА НА ВОДАТА НА МОРЕТО, ВИДЯНО ОТ РАЗНИ АСПЕКТИ

Люлеещото се море няма универсален цвят, но който го гледа от сушата, го вижда в тъмен цвят и толкова по-тъмен, колкото е по-близо до хоризонта, и вижда светлини или отблясъци, които се движат бавно като бели овце сред стада едър добитък. А който вижда морето, като стои в открито море, го вижда синьо. И това става, защото от земята морето изглежда тъмно, защото ти виждаш в него вълните, които отразяват тъмнината на брега, а в открито море вълните изглеждат сини, защото виждаш във вълните синия въздух, отразен в тия вълни.

Фрагмент 287. ЗА КРАСОТАТА НА ЛИЦАТА

Да не се правят мускули със строго очертание, но нежните светлини да свършват недоловимо в приятните и радостни сенки – и оттук се ражда грацията и красотата.

Фрагмент 290. ЗА ДЕЙСТВИЯТА НА ФИГУРИТЕ

Ще направиш фигурата в такова действие, което стига да изрази какво фигурата таи в душата си. Иначе твоето изкуство няма да бъде за похвала.

Фрагмент 400. ЗА СЪДЕНЕТО НА ХУДОЖНИКА ЗА СВОИТЕ ТВОРБИ И ЗА ТВОРБИТЕ НА ДРУГИТЕ

Когато творбата е равна с разсъдъка, това е мрачен признак в разсъдъка. Когато творбата е над разсъдъка, това е най-лошото, както се случва на някой, който се диви, че е действал добре. А когато разсъдъкът надвишава творбата, това е съвършен признак. И ако е млад човекът, който е в такова положение, несъмнено той ще бъде отличен деятел, но ще е съставител на малко творби, които ще бъдат с качество да спират хората с удивление да съзерцават техните съвършенства. 

Фрагмент 406. КАКЪВ Е ОБЕКТЪТ НА ПЪРВОТО НАМЕРЕНИЕ НА ЖИВОПИСЕЦА

Първото намерение на художника е да направи, щото една равна повърхнина да покаже един изпъкнал предмет и излизащ от тази равнина. И този, който в това изкуство надминава повече другите, заслужава по-голяма похвала, и това изследване, впрочем, този венец на науката се поражда от светлините и сенките или, ако искаш, от светлосянката. Ще рече, който избягва сенките, избягва славата на изкуството сред благородните умове и я печели сред невежия народ, който иска само красотата на цветовете, като забравя напълно красотата и чудото на това да покажеш в релеф плоското нещо.
Фрагмент 407. КОЕ Е ПО-ВАЖНО В ЖИВОПИСТА – СЕНКИТЕ ИЛИ ТЕХНИТЕ ЛИНЕАРНОСТИ

Много по-важни за изследване и размисъл са сенките в живописта, отколкото техните линеарности. И доказателството за това е, че линеарностите могат да се осветят чрез воали или прости огледала, сложени между окото и нещото, което трябва да се освети. Но сенките не са обхванати от това правило поради недоловимостта на техните окончания, които по-често са неясни, както това се доказва в книгата за сенките и светлините.

Фрагмент 442.  ЗА СЛЪНЧЕВИТЕ ЛЪЧИ, КОИТО ПРЕМИНАВАТ ПРЕЗ СПИРАЛИТЕ НА ОБЛАЦИТЕ

Слънчевите лъчи, които преминават в спиралите между различните гъстоти и кълбовидности на облаците, осветяват всички места, където се пресичат и осветяват също и мрачините, и оцветяват със себе си всички тъмни места, които са след тях, като тъмнините се показват между интервалите на тези слънчеви лъчи.

Фрагмент 480. ЖИВОПИС

Синьото на въздуха е цвят, съставен от слънце и мрак. Светлината, казвам, поради осветения въздух грее в частиците влага, вложени в този въздух. За мрака казвам, че е чистият въздух, който не е разделен на атоми, ще рече, частици влага, в които да бият слънчевите лъчи. И затова се вижда примерът на въздуха, който ляга между окото и сенчестите планини поради сянката на голямото количество дървета, които се намират върху тях, или пък сенчеста в тази си част, която не е бита от слънчевите лъчи, който въздух става син в осветената си част и още повече в частта, покрита със сняг.
Фрагмент 490. ЗА НАРИСУВАНИЯ ВЯТЪР

В изобразяването на вятъра освен привеждането на клоните, обрулването на листата по посока пристигането на вятъра, трябва да се изобрази заоблачаването на тънкия прах, смесен с помрачнелия въздух. 

Фрагмент 491. ЗА НАЧАЛОТО НА ЕДИН ДЪЖД
Дъждът пада между въздуха, като го затъмнява с бледа багра, като взима от едната страна светлината на слънцето и сянката от противната страна, както това се вижда да се случва при мъглите. И потъмнява земята, на която тоя дъжд е отнел блясъка на слънцето, а нещата, видени отвъд дъжда, са с неясни и недоловими очертания, а пък нещата, които са по-близо до окото, са по-определени. И по-ясно ще бъдат видени нещата в тъмния дъжд, отколкото в осветения дъжд. И това става, защото нещата, видени в тъмните дъждове, губят само главните светлини, а нещата, които се виждат в просветления дъжд, губят светлините и сенките си, защото светлите страни се смесват със светлината на осветения въздух, а тъмните части са озарени от същата светлина на гореказания осветен въздух.

Фрагмент 526. КАК ТРЯБВА ДА СЕ ПРАВЯТ ГЪНКИТЕ НА ОДЕЯНИЯТА

В едно одеяние не трябва да се създава бъркотия от много гънки, напротив, да се правят само там, където са задържани от ръцете или краката, а останалото да се остави просто да пада където го тегли неговата природа и да не бъде набраздена фигурата от много линеарности и пречупвания на дипли.
Фрагмент 840. ЗА ПРОЗРАЧНОСТТА НА ЛИСТАТА 

Когато светлината е на изток и окото вижда дървото отдолу към запад, то ще види източната част на дървото в голямата му част прозрачна с изключение на местата, които са заети от сенките на други листа. А западната страна на дървото ще бъде тъмна, защото получава върху себе си сянката на разклоненията, ще рече частта, която е обърната на изток.

Фрагмент 911. ЗА СЪСТАВЯНЕТО В ЖИВОПИС НА ОСНОВАТА НА ЦВЕТОВЕТЕ НА ДЪРВЕТАТА
Начин да се състави в живопис на основите на цветовете на дърветата, които имат за поле въздуха. Направи ги, както ги виждаш нощем и с малко светлост, защото ще ги видиш еднакво в един тъмен цвят, пронизани от светлината на въздуха. И така ще видиш тяхната проста фигура отчетливо, без пречките на различните цветове на ясно или на тъмно зелено.

Фрагмент 918. ЗА РОЗОВИНАТА НА ОБЛАЦИТЕ

Тази розовина, с която се оцветяват облаците с повече или по-малко червенина, се поражда, когато слънцето е на хоризонта сутрин или вечер и защото тяхното тяло е малко (нещо), проникнато от слънчевите лъчи, когато това слънце се показва вечерта или сутринта, и защото тези части на облаците, които са към краищата на техните кълбета, (и) слънчевите лъчи и пронизват с по-блестяща червенина, отколкото в ония дебели части, които остават тъмни, защото са непроницаеми за слънчевите лъчи...Това, което се разглежда тук за розовината на облаците, се разбира, когато слънцето е зад облаците. Но ако слънцето е пред същите тия облаци, тогава кълбетата ще бъдат с по-голям блясък, отколкото са в техните интервали, ще рече в средата на кълбетата и на вдлъбнатините. Но не в краищата, които виждат тъмнината на небето и на земята.
Фрагмент 927. КОЕ Е ИСТИНСКОТО МЯСТО НА ХОРИЗОНТА

Хоризонтите са на различни отстояния от окото, поради което е наречено хоризонт това място, където яснотата на въздуха свършва със свършека на земята, и е виден от толкова много места от един и същи перпендикуляр над центъра на света, колкото са височините на окото, което ги вижда. Защото окото, поставено на повърхността на спокойното море, вижда този хоризонт близо на половин миля или приблизително. А ако човек се издигне с окото си, колкото е неговата всеобща височина, хоризонтът се вижда далече от него седем мили и така при всяка степен на височината над хоризонта, поради което се случва така, че тия, които са по върховете на високите планини близо до морето, виждат кръга на хоризонта много далече от тях, но тези, които са на земята, не виждат хоризонта на еднакво разстояние, защото повърхността на земята не е на еднакво разстояние от центъра на света, поради което няма съвършена сферичност, както е повърхността на водата; и това е причината за различното разстояние между окото и хоризонта....
Хоризонтът на небето понякога е много близо и най-вече до този, който се намира встрани от върховете на планините, и го вижда да се поражда в края на тази планина, а като се обърне назад към хоризонта на морето, ще го види съвсем далечен.





*   *   *
В зародиш теорията за вълните на светлината: “Въздухът е изпълнен с безкрайни лъчисти прави, които се пресичат и наслагват на места, но така, че никоя никога не заема пробега на друга и именно те представят при всеки предмет истинската ФОРМА на своята първопричина”. (Пол Валери, Въведение в метода на Леонардо да Винчи, с.231)
� Фрагментите се привеждат по изданието: Леонардо. Трактат за живописта. С., 1997. Превод Владимир Свинтила.





